钦定古今图书集成/明伦汇编/官常典/第517卷 > 徒单合喜
## 钦定古今图书集成/明伦汇编/官常典/第517卷 > 徒单合喜

按《金史》本传：“合喜，上京速苏海水人也。父蒲涅，世袭
猛安。合喜魁伟，膂力过人，一经闻见，终身不忘。天辅
间，从金源郡王娄室为札也，甚爱之。天会六年，以功
为谋克，寻领娄室亲管猛安。元帅府闻其才，命权左
翼军事。皇统二年，为陇州防御使，以兵十五人败宋
兵二百于高陵；以兵五百人败宋兵二千于秦州；以”
兵八百人败宋兵三千五百于凤翔，以二谋克拒饶
风关。宋兵二千来夺其关口，奋击败之，诸军乃得过
险。迁平凉尹，再徙临洮、延安尹。是时，关陕以西，初去
兵革，百姓多失业，合喜守之以静，民多还归者。天德
二年，为元帅左都监、陕西统军使。真元二年，以本官
兼河中尹。正隆六年，为西蜀道兵马都统。世宗即位，
以手诏赐合喜曰：“岐国失道，杀其母后，横虐兄弟，流
毒兆庶。朕惟太祖创业之艰难，勉膺大位。卿之子弟
皆自军中来归，卿国家旧臣，岂不知天道人事？卿军
不多，未宜深入，当领军屯境上。陕右重地，非卿无能
措画者。俟兵革既定，即当召卿，宜自勉之。”大定二年，
复为陕西路统军使。未几，改元帅右都监。表陈伐宋
方略，诏许以便宜从事。转左都监，破宋兵于华州。是
时，宋吴璘侵古镇，分据散关、和尚原、神叉口、玉女潭、
大虫岭、石壁寨、宝鸡县，兵十馀万，陷河州、镇戎军。合
喜乞济师，诏以河南兵万人益之。合喜遣丹州刺史
赤盏胡速鲁改以兵四千守德顺，吴璘以二十万人
围之，统军都监石抹迭勒将兵万人，破宋兵于河州，
还过德顺，驻兵平凉，求益兵于合喜，以解德顺之围。
合喜遣万户完颜习尼列大良、顺宁州刺史颜盏门
都，各将本部兵合二万人，以顺义军节度使乌延蒲
离黑统押之，与迭勒会。吴璘闻之，使偏将将兵五千
人来迎，前锋特里失乌也奚王和尚击败之，追至德
顺城南小溪边，璘自将大军蔽冈阜而出，乌也等驰
击之，迭勒、蒲离黑继至，并力战。日已暮，两军不相辨，
乃解。已而璘报云：“宋主遣使至两国讲和，请各罢兵。”
璘遂遁去，蒲离黑亦引军还。自宋兵围城，至是凡四
十馀日乃解。初，德顺在围中，押军猛安温敦蒲里海
身先士卒力战，未尝少挫，及救兵至，围解，蒲里海之
功为多。顷之，吴璘复来犯，陕西州郡兵十馀万，诏以
兵七千益合喜兵，号二万人，庆阳尹乌延蒲辖奴、延
安尹高景山分领之，彰化军节度使璋、通远军节度
使乌延吾里补、宁州刺史移剌高山奴、京兆少尹宗
室泥河、恩州刺史完颜谋良虎，皆备军前任使。宋人
驱率商、虢及华山南山之民五万人来围华州。押军
万户裴满挼剌欲坚壁守之，猛安移剌沙里剌曰：“宋
兵虽多，半是居民，不习战，不如击之。”于是，挼剌以骑
兵千人败宋前锋，追至，其大军亦败，斩首五十馀级。
已而璋败宋姚良辅军于原州，宋戍军自宝鸡以西
至于大虫岭，皆自散关遁去。顷之，吴璘闻赤盏速鲁
改、乌延、蒲里黑军已去德顺，率兵号二十万，复据德
顺，陷巩州、临洮府，临洮少尹纥石烈骚洽死之。诏赠
官一阶，赐钱五百贯。合喜以璋权都统，习尼列权副
统，将兵二万攻之。连战，宋兵虽败，璘恃其众不肯去，
分其兵之半守秦州。合喜乃自行驻水洛城东，自六
盘山西扺石山头，分兵守之。当德顺、秦州之两间，断
其饷道，璘乃引去。都统璋、副统习尼列邀击。宋经略
使荆皋自上八节至甘谷城，杀数千人，习尼列擒宋
将朱永以下将校十二人。宋张安抚守德顺，亦弃城
遁，速鲁改邀击之，所杀过半，擒将校十馀人，遂复德
顺州。宋之守秦州者亦自退。高景山定商、虢，宗室泥
河取环州。于是临洮、巩、秦、河、陇、兰、会、原、洮、积石、镇戎、
德顺、商、虢、环、华等州府一十六尽复之，陕西平，诏书
奖谕，赐以玉带。诏陕西将士，猛安，阶昭毅以下迁两
资，昭武以上迁一资。谋克，阶六品以下迁两资，五品
以上迁一资。押军猛安，阶昭武以上者迁一资；昭毅
以下、武义以上迁两资；昭信以下女直人迁宣武，馀人迁奉信，无官者“女直人授敦信，馀人授忠武押军
谋克。武功以下忠显以上迁两资”；忠勇以下女直人
迁昭信，馀人迁忠显，无官者女直人授忠显，馀人授
忠翊。正军有官者迁一资，无官者授两资。猛安赏银
五十两、重彩五端、绢十匹，权正同之。正军人给钱三
十贯，阿里喜十贯。战没军官、军士长行赠官、赐钱有
差。五年，置陕西路统军使，兼京兆尹。元帅府移治河
中府。统军使璋朝辞，上曰：“合喜年老，以陕西军事委
卿，凡镇防利害，可访问合喜也。”七年，入为枢密副使，
改东京留守，赐以衣带、佩刀，诏曰：“卿年老，以此职优
佚，宜勉之。”九年，入为平章政事，奏睿宗收复陕西功
数事，上嘉纳之，藏之秘府。封定国公。十年，薨。上方击
球，闻讣，遂罢。有司致祭，备礼以葬，赙银一千二百五
十两及重彩币帛。二十一年，上念其功，迁其孙《三合》
武功将军，授世袭本猛安、曷懒若窟申谋克。泰和元
年，配享世宗庙庭。